Արեւելյան Աֆրիկայում երաշտ ու սով է
Արեւելյան Աֆրիկայում ծանր երաշտն ու հակամարտությունները վտանգել են ավելի քան 37 միլիոն մարդու կյանք, հայտնում է ՄԱԿ-ը: Միջազգային օգնությունը հասել է Աֆրիկա մայրցամաքի մեծ մասին, սակայն, Հարավային Սուդանում հակամարտությունը խոչընդոտում է օգնության տարածումը, արդյունքում՝ այնտեղ սով է տիրում:
2017-ը Արեւելյան Աֆրիկա ծանր երաշտ բերեց: Դրանից հատկապես զգալի տուժել է Սոմալին, որտեղ հսկայական թվով խոշոր եղջերավորներ էին սատկել։ Միլիոնավոր մարդիկ ստիպված են եղել լքել իրենց տները: «Սոմալին տուժում է կլիմայական փոփոխություններից ամեն տարի, սակայն, մի քանի տարին մեկ այն հատկապես ծանր է», - Սոմալիում Կարմիր խաչի տեղական գրասենյակի տնօրեն Ջորդի Ռայչի խոսքով, եղջերավորները տեղական բնակչության միակ սեփականությունն են: - «Ի տարբերություն ֆերմերների, այս մարդիկ չեն կարող արագ վերականգնել խոշոր անասունների գլխաքանակը»: Տարածաշրջանի մյուս մասերում սովի պատճառը ոչ թե երաշտն է, այլ պատերազմը: «Այժմ բերքահավաքի շրջանն է եւ նախկինում դեռ չի եղել այսօրվա նման իրավիճակ, երբ հենց բերքահավաքի շրջանում Հարավային Սուդանում ավելի քան 25,000 մարդ սովի շեմին են»: ՄԱԿ-ի տվյալներով, Հարավային Սուդանում սովի վտանգի առջեւ կանգնած մարդկանց քանակը շարունակում է աճել: «Տնտեսությունը անկում է ապրում, իսկ առաջնահերթ սննդամթերքները թանկացել են 250 տոկոսով, այնպես որ, իրավիճակն անտանելի է դառնում աճող թվով մարդկանց համար», - ասում է ՄԱԿ-ի Սննդի ծրագրի խոսնակ Փիթեր Սմերդոնը: Դեռեւս ամռանը Հարավային Սուդանից Ուգանդա է տեղափոխվել ավելի քան մեկ միլիոն փախստական՝ իրավիճակ, որին մարդասիրական գործակալություններն անպատրաստ էին: «Ես մեծ կորուստներ եմ ունեցել, ամբողջ բերքս կորել է կամ այրվել», - ասում է Հարավային Սուդանից փախստական Ջոն Քեմիս Թոմասը: Երաշտից, պատերազմներից եւ սովիծ տուժած Արեւելյան Աֆրիկայի բնակիչները հույս ունեն, որ 2018-ն ի վերջո իր հետ կբերի անձրեւներ, բերք եւ խաղաղություն: